ET Euroopa Liidu Teataja L 232/1

KOMISJONI RAKENDUSMÄÄRUS (EL) 2016/1429,

26. august 2016,

millega kiidetakse heaks toimeaine Bacillus amyloliquefaciens'e tüvi MBI 600 kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,

ning arvestades järgmist:

(1) 28. juunil 2013 sai Prantsusmaa määruse (EÜ) nr 1107/2009 artikli 7 lõike 1 kohase taotluse ettevõtjalt BASF Agricultural Specialities Ltd toimeaine Bacillus amyloliquefaciens'e tüvi MBI 600 heakskiitmiseks.

(2) Vastavalt kõnealuse määruse artikli 9 lõikele 3 teatas referentliikmesriik Prantsusmaa 4. septembril 2013 taotlejale, teistele liikmesriikidele, komisjonile ja Euroopa Toiduohutusametile (edaspidi „toiduohutusamet“), et taotlus on vastuvõetav.

(3) 5. jaanuaril 2015 esitas referentliikmesriik komisjonile esialgse hindamisaruande (ja selle koopia toiduohutusametile), milles hinnatakse, kas võib eeldada, et kõnealune toimeaine vastab määruse (EÜ) nr 1107/2009 artiklis 4 sätestatud heakskiitmise kriteeriumidele.

(4) Toiduohutusamet järgis määruse (EÜ) nr 1107/2009 artikli 12 lõikes 1 sätestatud nõudeid. Vastavalt määruse (EÜ) nr 1107/2009 artikli 12 lõikele 3 nõudis toiduohutusamet, et taotleja esitaks liikmesriikidele, komisjonile ja ametile täiendavat teavet. Referentliikmesriigi hinnang täiendavale teabele esitati toiduohutusametile ajakohastatud esialgse hindamisaruandena 21. septembril 2015.

(5) Toiduohutusamet esitas 4. detsembril 2015 taotlejale, liikmesriikidele ja komisjonile oma järelduse (2) toimeaine Bacillus amyloliquefaciens'e tüvi MBI 600 eeldatava vastavuse kohta määruse (EÜ) nr 1107/2009 artiklis 4 sätestatud heakskiitmise kriteeriumidele. Toiduohutusamet tegi oma järelduse üldsusele kättesaadavaks.

(6) 8. märtsil 2016 esitas komisjon alalisele taime-, looma-, toidu- ja söödakomiteele toimeaine Bacillus amyloliquefaciens'e tüvi MBI 600 käsitleva läbivaatamisaruande ja määruse eelnõu toimeaine Bacillus amyloliquefaciens'e tüvi MBI 600 heakskiitmise kohta.

(7) Taotlejale anti võimalus esitada läbivaatamisaruande kohta märkusi.

(8) Vähemalt ühe kõnealust toimeainet sisaldava taimekaitsevahendi ühe või mitme iseloomuliku kasutusega seoses ja eelkõige läbivaatamisaruandes uuritud ja üksikasjalikult käsitletud kasutusega seoses on kinnitust leidnud, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

(9) Seepärast on asjakohane kiita heaks toimeaine Bacillus amyloliquefaciens'e tüvi MBI 600.

(10) Määruse (EÜ) nr 1107/2009 artikli 13 lõike 2 kohaselt ja kooskõlas kõnealuse määruse artikliga 6 ning teaduse ja tehnika arengut arvestades oleks vaja lisada teatavad tingimused ja piirangud.

(11) Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (3) lisa vastavalt muuta.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Toimeaine heakskiitmine

I lisas kirjeldatud toimeaine Bacillus amyloliquefaciens'e tüvi MBI 600 kiidetakse heaks vastavalt kõnealuses lisas sätestatud tingimustele.

Artikkel 2

Rakendusmääruse (EL) nr 540/2011 muudatused

Rakendusmääruse (EL) nr 540/2011 lisa muudetakse vastavalt käesoleva määruse II lisale.

Artikkel 3

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 26. august 2016 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) EFSA (European Food Safety Authority), 2016. Conclusion on the peer review of the pesticide risk assessment of the active substance Trichoderma polysporum strain IMI 600 („Järeldused toimeaine Bacillus amyloliquefaciens'e tüvi MBI 600 pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2016;14(1):4359, 37 lk, doi:10.2903/j.efsa.2016.4359.

(3) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

I LISA Üldnimetus, identifitseerimisnumbrid IUPACi nimetus Puhtus (1) Heakskiitmise kuupäev Heakskiidu aegumine Erisätted Bacillus amyloliquefaciens'e tüvi MBI 600 Registreerimisnumber Šotimaa kollektsioonis National Collection of Industrial, Marine and Food Bacteria Ltd (NCIMB): NCIMB 12376 Deponeerimisnumber Ameerika Tüüpkultuuride Kollektsioonis American Type Culture Collection (ATCC): SD-1414 Ei kohaldata Minimaalne kontsentratsioon: 5,0 × 1014 CFU/kg 16. september 2016 16. september 2026 Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toimeaine Bacillus amyloliquefaciens'e tüvi MBI 600 kohta koostatud läbivaatamisaruande järeldusi, eelkõige selle I ja II liidet. Üldhindamisel peavad liikmesriigid pöörama erilist tähelepanu: a) kaubanduslikult toodetava tehnilise materjali omadustele, sealhulgas lisandite ja metaboliitide täielik iseloomustus; b) käitajate ja töötajate kaitsele, arvestades seda, et toimeainet Bacillus amyloliquefaciens'e tüvi MBI 600 käsitatakse võimaliku sensibiliseeriva ainena. Vajaduse korral peavad kasutustingimused hõlmama riski vähendamise meetmeid. Tootja tagab keskkonnatingimuste range säilitamise ja kvaliteedikontrolli analüüsid tootmisprotsessi käigus. (1) Täiendavad toimeaine identifitseerimise andmed ja toimeaine omadused on esitatud läbivaatamisaruandes.